Diari Oficial de la Generalitat Valenciana


Sumari del DOGV 5522, del 29-05-2007 (2007/6996)

ORDE de 16 de maig de 2007 de la Conselleria d'Empresa, Universitat i Ciència, per la qual es regulen els procediments d'admissió a ensenyaments universitaris a la Comunitat Valenciana per al curs 2007/2008.
---------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/05/16/(1)/dof/vci/html**

### Dades del document

Número de DOGV
:   5522

Data del DOGV
:   29-05-2007

Secció del DOGV
:   I. DISPOSICIONS GENERALS

Número del document
:   2007/6996


Data del document
:   16-05-2007

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * accés a l'educació
    * universitat
    * ensenyament superior
    * legislació
    * alumne
    * ensenyament públic

ORDE de 16 de maig de 2007 de la Conselleria d'Empresa, Universitat i Ciència, per la qual es regulen els procediments d'admissió a ensenyaments universitaris a la Comunitat Valenciana per al curs 2007/2008. [2007/6996]
La Llei Orgànica 2/2006, de 3 de maig, d'Educació, en l'article 38.6 disposa que "el Govern establirà, després de l'informe previ del Consell de Coordinació Universitària, la normativa bàsica que permeta a les universitats fixar els procediments de sol·licitud de places dels alumnes que hagen superat la prova d'accés, amb independència d'on hagen realitzat els seus estudis previs, la matriculació i la seua incorporació a la universitat elegida, així com la d'aquells que es troben en la situació a què fa referència l'apartat anterior".
La disposició transitòria onzena. "Aplicació de les normes reglamentàries" establix: "En les matèries per a la regulació de les quals remet la present llei a ulteriors disposicions reglamentàries, i mentre estes no siguen dictades, seran d'aplicació en cada cas, les normes d'este rang que ho eren en la data d'entrada en vigor d'esta llei, sempre que no s'oposen al que es disposa en esta".
Així doncs, de conformitat amb el que s'ha establit en els indicats preceptes, mentre no es dicte la disposició reglamentària que permeta establir el procediment d'admissió a ensenyaments universitaris, este procediment es regirà pel que s'ha disposat en el Reial Decret 69/2000, de 21 de gener, pel qual es regulen els procediments de selecció per a l'ingrés en els centres universitaris dels estudiants que reunixen els requisits legals necessaris per a l'accés a la universitat.
Vista l'habilitació legal continguda en el Decret 41/2005, de 25 de febrer, del Consell de la Generalitat, pel qual es crea la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, amb competències per a organitzar el procés de preinscripció, d'acord amb el procediment que a l'efecte s'establisca i facultant el conseller d'Empresa, Universitat i Ciència, per a desenvolupar els procediments de gestió d'accés a la universitat i, d'acord amb els criteris proposats per les universitats valencianes, al si de la Comissió Gestora,
ORDENE
I. Procediment d'admissió al primer cicle d'ensenyaments universitaris
Primer. Àmbit d'aplicació
Els alumnes que complisquen els requisits acadèmics corresponents i vulguen accedir al primer cicle d'ensenyaments universitaris impartits per centres propis o adscrits a universitats públiques del Sistema Universitari Valencià, que tinguen aprovat un nombre limitat de places d'accés, hauran de sol·licitar-hi l'admissió a través del procés general de preinscripció regulat en la present orde.
A l'efecte d'accés a la universitat, les universitats públiques valencianes es consideraran una sola, per la qual cosa el procés de preinscripció serà comú i únic en totes, amb independència d'aquella en la qual hagen superat la prova d'accés.
Segon. Requisits acadèmics
Podran participar en el procediment de preinscripció els sol·licitants que es troben en algun dels següents supòsits:
1. Haver superat la prova d'accés a la universitat.
2. Haver superat la prova d'accés a la universitat de majors de vint-i-cinc anys en una universitat de la Comunitat Valenciana.
3. Haver superat el Curs d'Orientació Universitària (COU) en el curs 1974/75 o posterior, o el Batxillerat Experimental (REM), i no haver superat la prova d'accés a la universitat. Estos alumnes únicament hi podran concórrer en la fase extraordinària (setembre) i només a titulacions de primer cicle.
4. Haver superat el Curs d'Orientació Universitària (COU) amb anterioritat al curs acadèmic 1974/75, el Curs Preuniversitari i les proves de maduresa.
5. Haver superat un cicle formatiu de Formació Professional Específica de Grau Superior, els ensenyaments de Formació Professional de Segon Grau o un Mòdul Professional de Nivell III i únicament per als estudis que es corresponguen amb el cicle formatiu cursat.
6. Estar en possessió d'un títol universitari o equivalent que habilite per a l'accés a la universitat.
Tercer. Sol·licituds
3.1. Els estudiants formalitzaran la seua sol·licitud via Internet, a través del procediment que s'establix en la pàgina web de la conselleria d'Empresa, Universitat i Ciència, en l'adreça: www.preinscripcion.gva.es
3.2. La sol·licitud, impresa i firmada per l'estudiant, haurà de presentar-se juntament amb la documentació procedent en cada cas, en el lloc de presentació que corresponga, segons el que s'establix en l'apartat cinqué de la present orde.
3.3. No obstant això anterior, aquells estudiants que no vulguen utilitzar la via informàtica podran realitzar la preinscripció utilitzant el model de sol·licitud que a este efecte s'adjunta com a annex I a la present orde, que podrà obtenir-se en l'adreça d'Internet assenyalada (document PDF), o sol·licitar-la en els serveis d'estudiants de les universitats públiques valencianes o en la seu de la conselleria d'Empresa, Universitat i Ciència.
3.4. Els estudiants presentaran una única sol·licitud, on assenyalaran per orde de preferència un màxim de deu ensenyaments universitaris oficials.
En el supòsit que un estudiant puga participar per més d'una quota (prova d'accés/cicle superior; prova d'accés/ minusvalidesa) indicarà les qualificacions amb què concorre a cadascuna.
La presentació de més d'una sol·licitud en comportarà la nul·litat de totes.
Quart. Documentació
Els alumnes, en el moment de presentar la documentació sol·licitada, si és el cas, hauran d'aportar els originals i una fotocòpia per a la confrontació per l'òrgan receptor.
4.1. Alumnes amb prova d'accés a la universitat
4.1.1 Els alumnes que han superat la prova d'accés a la universitat hauran de presentar sol·licitud, a la qual adjuntaran:
Fotocòpia confrontada de la targeta de selectivitat.
Fotocòpia confrontada del DNI o passaport o NIE.
4.2. Alumnes que han superat el Curs d'Orientació Universitària (COU) en el curs 1974/75 o posterior, o el Batxillerat Experimental (REM), i no han superat la prova d'accés a la universitat.
Hauran de presentar sol·licitud, a la qual adjuntaran:
Fotocòpia confrontada del llibre de qualificació escolar on conste la superació dels dits estudis.
Fotocòpia confrontada del DNI.
4.3. Alumnes que han superat el Curs d'Orientació Universitària (COU) amb anterioritat al curs acadèmic 1974/75, el Curs Preuniversitari i les proves de maduresa.
Hauran de presentar sol·licitud, a la qual adjuntaran:
Fotocòpia confrontada del llibre de qualificació escolar on conste la superació dels dits estudis.
Fotocòpia confrontada del DNI.
4.4. Alumnes que han superat un cicle formatiu de Formació Professional Específica de Grau Superior, els ensenyaments de Formació Professional de Segon Grau o Mòdul Professional de Nivell III i únicament per als estudis que es corresponguen amb el cicle formatiu cursat.
Hauran de presentar sol·licitud, a la qual adjuntaran:
Fotocòpia confrontada del certificat acadèmic oficial on conste la nota mitjana final de l'expedient acadèmic de Formació Professional, expedit als únics efectes del procediment de preinscripció amb dos decimals, de conformitat amb el model que s'adjunta com a annex II a la present orde.
Fotocòpia confrontada del títol obtingut o del resguard d'haver pagat els drets d'expedició.
Fotocòpia confrontada del DNI o passaport o NIE.
4.5. Alumnes que han superat la prova d'accés per a estudiants majors de vint-i-cinc anys en una universitat de la Comunitat Valenciana.
Hauran de presentar sol·licitud, a la qual adjuntaran:
Fotocòpia confrontada del certificat d'haver superat la prova.
Fotocòpia confrontada del DNI o passaport o NIE.
4.6. Alumnes que estan en possessió d'un títol universitari o equivalent que habilite per a l'accés a la universitat.
Hauran de presentar sol·licitud, a la qual adjuntaran:
Fotocòpia confrontada del títol universitari obtingut o del resguard d'haver pagat els drets d'expedició.
Certificat de l'expedient acadèmic oficial on conste la totalitat de les qualificacions obtingudes i la qualificació mitjana de l'expedient.
Fotocòpia confrontada del DNI o passaport o NIE.
4.7. Persones amb minusvalidesa
Els sol·licitants que, complint algun dels requisits acadèmics anteriors, tinguen reconegut un grau de minusvalidesa igual o superior al 33%, menyscapte total de la parla o pèrdua total d'audició, hauran d'adjuntar certificat acreditatiu expedit per la conselleria de Benestar Social o l'organisme competent en altres comunitats autònomes.
Cinqué. Lloc de presentació
La sol·licitud impresa i firmada juntament amb la corresponent documentació haurà de presentar-se en els següents llocs:
En el centre docent de la Comunitat Valenciana on els estudiants hagen cursat els seus estudis de 2n de Batxillerat en el present curs 2006-2007.
En el centre docent de la Comunitat Valenciana on els estudiants hagen cursat els seus estudis d'un cicle formatiu de Formació Professional Específica de Grau Superior o en la universitat corresponent als estudis sol·licitats en primera opció, si el centre només impartix ensenyaments de formació professional.
En els restants supòsits, en qualsevol de les universitats públiques de la Comunitat Valenciana, preferentment en la universitat corresponent als estudis sol·licitats en primera opció.
Tot això sense perjudici que puga presentar-se per correu certificat, en sobre obert per a ser datat i segellat abans de ser certificat, així com mitjançant la resta de formes o llocs que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sisé. Termini de presentació
El termini de presentació de sol·licituds serà per a la convocatòria ordinària del 18 de juny al dia 6 de juliol de 2007, ambdós inclosos.
Mitjançant resolució del director general d'Universitat i Formació Superior publicada en el Diari Oficial de la Comunitat Valenciana es farà públic l'acord de la Comissió Gestora pel qual s'establisquen els terminis corresponents a la convocatòria extraordinària.
Seté. Procediment de preinscripció
1. El procediment tindrà dos fases: una convocatòria ordinària en el mes de juny i una convocatòria extraordinària durant el mes de setembre, en la qual s'oferiran les places que queden vacants després d'adjudicar la primera fase.
2. Quan la demanda de places siga superior a l'oferta, es reservarà anualment un nombre de places per als estudiants a què es referixen els articles 14 a 19 del Reial Decret 69/2000, de 21 de gener, en la següent proporció:
Estudiants amb titulació universitària o equivalent: el 3%.
b) Estudiants nacionals de països no comunitaris ni de l'espai econòmic europeu que hagen superat les proves d'accés a les universitats espanyoles en les convocatòries dels anys 2006 o 2007: el 3%.
c) Estudiants de Formació Professional:
Els estudis de formació professional que faculten per a l'accés directe als ensenyaments universitaris tindran les següents quotes de reserva:
Es reservarà el 30% per a ensenyaments conduents a l'obtenció de títols oficials de només primer cicle.
Es reservarà el 7% per a ensenyaments conduents a l'obtenció de títols oficials de primer i segon cicle.
d) Estudiants que, reunint els requisits acadèmics corresponents, el Consell Superior d'Esports qualifique i publique en el BOE com a esportistes d'alt nivell abans del 15 de juny de l'any actual, així com aquells estudiants que la Generalitat qualifique i publique en el DOCV com a esportistes d'elit de nivell A o nivell B, així com els que complisquen el que s'ha establit en la disposició final primera del Decret 13/2006, de 20 de gener, del Consell de la Generalitat, per als quals es reservarà el 3%, i addicionalment el 5%, de les places corresponents als ensenyaments conduents al títol oficial de Llicenciat en Ciències de l'Activitat Física i de l'Esport. L'accés a estes places es realitzarà amb el següent orde de prelació: primer els esportistes d'alt nivell i després, en cas de quedar places per a completar estes quotes, els esportistes d'elit nivell A i nivell B, per este orde.
e) Estudiants amb discapacitat en els termes establits per l'article 17 del Reial Decret 69/2000, de 21 de gener: el 3%.
f) Estudiants majors de 25 anys que hagen superat la prova d'accés a la universitat: el 3%.
3. L'adjudicació de les places l'efectuarà la Comissió Gestora, d'acord amb el resultat de l'aplicació de les regles, prioritats i criteris de valoració establits en el Reial Decret 69/2000, de 21 de gener.
4. Als estudiants, que com a conseqüència d'utilitzar la possibilitat establida en el punt 5 de l'article 13 del Reial Decret 69/2000, de 21 de gener, obtinguen plaça per la quota general i per alguna de les quotes de reserva assenyalades en l'apartat anterior d'esta orde, se'ls adjudicarà aquella plaça obtinguda en la quota general.
5. La Comissió Gestora procedirà a publicar els resultats del procés de preinscripció als taulers d'anuncis de les universitats públiques. Així mateix, i a l'efecte merament informatiu, es publicaran en els mitjans de comunicació escrita de la Comunitat Valenciana.
Huité. Reclamacions
El termini de presentació de reclamacions serà de tres dies hàbils a partir de la publicació oficial dels resultats, i es presentaran en la universitat de la qual depenga l'institut de batxillerat o centre privat corresponent (per als alumnes de Batxiller del curs 2006-2007) o en la universitat on hagueren presentat la sol·licitud.
No s'admetran reclamacions que impliquen modificació sobre les sol·licituds que hagen sigut correctament tramitades.
Nové. Sol·licitud de places en altres universitats
Els estudiants que sol·liciten plaça en altres universitats públiques no pertanyents al Sistema Universitari Valencià formalitzaran la seua sol·licitud de conformitat amb el procediment establit per la comunitat autònoma on radique la universitat en la qual vulguen realitzar els seus estudis.
II. Admissió al segon cicle d'estudis universitaris oficials
Desé. Admissió al segon cicle
L'admissió d'estudiants al segon cicle universitari, quan la demanda de places siga superior a l'oferta, anirà precedida d'un procés de preinscripció que realitzarà la universitat on se sol·licite cursar els dits estudis i que es regirà pel que s'ha disposat en el Reial Decret 69/2000, de 21 de gener, i en la present orde.
L'admissió a un segon cicle d'ensenyaments universitaris que no constituïsca continuació directa d'un primer cicle cursat, així com a ensenyaments de només segon cicle, es determinarà de conformitat amb les prioritats i els criteris de valoració següents:
a) Quan es tracte de l'accés al segon cicle d'ensenyaments de primer i segon cicle, les universitats reservaran el 15% del total de places per a estudiants procedents d'universitats valencianes i el 5% per a estudiants procedents d'altres universitats que, en ambdós casos, no tinguen implantat el segon cicle en centres públics seus. En cap cas podrà quedar vacant cap plaça si n'hi haguera aspirants.
b) Quan es tracte d'accés a ensenyaments de només segon cicle, les universitats consideraran en primer lloc en pla d'igualtat les sol·licituds dels qui han superat el primer cicle en universitats del districte universitari valencià i les d'aquells estudiants que hagen superat el primer cicle en qualsevol universitat pública o universitats que constituïsquen un districte únic i que no tinguen implantat el segon cicle de què es tracte. En segon lloc les sol·licituds dels qui hagen superat el primer cicle en qualsevol universitat pública o universitats que constituïsquen un districte únic, en les quals estiga implantat el segon cicle de què es tracte.
c) Per a l'adjudicació de les places reservades a alumnes de la mateixa universitat, així com per a l'adjudicació de les places reservades a estudiants de distinta universitat, el Consell de Govern de cada universitat podrà establir quins ensenyaments cursats atorguen prioritat per a l'admissió. L'esmentat acord haurà de fer-se públic prèviament a l'inici del procés. En cap cas podrà quedar vacant cap plaça si n'hi haguera aspirants.
d) Per a la valoració de les sol·licituds, les universitats agafaran la mitjana de l'expedient acadèmic dels estudis de primer cicle que s'adduïxen com a requisit previ a l'accés. Les universitats mitjançant el seus consells de govern podran tenir en compte altres aspectes curriculars per a estudiants de la mateixa universitat i podran aplicar els coeficients correctors previstos en l'article 12 e), últim paràgraf, del Reial Decret 69/2000, de 21 de gener.
DISPOSICIONS FINALS
Primera
Les qüestions interpretatives que pogueren sorgir en l'aplicació de la present orde seran resoltes per la Comissió Gestora dels Processos d'Accés i Preinscripció Universitària.
Segona
La present orde entrarà en vigor l'endemà de la publicació en el Diari Oficial de la Comunitat Valenciana.
València, 16 de maig de 2007
El conseller d'Empresa, Universitat i Ciència
Justo Nieto Nieto


Còpia Permalink ELI